Абдулазизхон мадрасаси (ички кўриниши)\nБухорода 1652 йилда қурилган, 1997 йилда ЮНЕСКОнинг Жаҳон мероси рўйхатига кирган Абдулазизхон мадрасаси таъмирлана бошлангани мутахассислар ташвишига сабаб бўлди.\nОзодликка маълум бўлишича, таъмирчи усталар мадраса деворидаги ëриқларни суваб, ўчиб кетган нақшларни қайта чизмоқчи.\nҚадимшунос меъморнинг айтишича, бундай “реставрация” оқибатида дунë меъморчилиги мўъжизаси ўз бадиий қийматини йўқотиши мумкин.\nЎзбекистон Маданият вазирлиги ҳамда шу вазирлик қошидаги Ёдгорликларни сақлаш бош бошқармасининг Озодлик 9 январь куни суҳбатлашган мутахассислари “Мадраса таъмири ўта эҳтиëтлик билан олиб борилиши ва обида ичидаги нақшлар консервация қилинишини” айтишди.\nТошкентлик қадимшунос меъмор Абдумалик Турдиевнинг айтишича¸ “Марказий Осиë меъморчилигида илк бора сариқ ранг қўлланган бу мураккаб меъморлик ансамблини таъмир қиладиган мутахассислар ва бу муракккаб таъмирни амалга ошириш учун астрономик катта маблағ” мавжуд эмас:\n- Мадрасани шу ҳолида сақлаш керак. Ўзи 1997 йили бу мадрасани таъмир қиламиз деб, анчайин зарар етказишган эди. Бинони ёриқлари¸ синган ва кўчган жойлари билан сақлаш керак. Аштархонийлар даврида қурилган бу меъморлик асари ложувард кошин¸ қабариқли майолика¸ мармарга ўйиб ишланган нақш¸ ганч ўймакорлиги ва қабариқ фактура устига юпқа олтин варақлар қопланиб безалган ўта мураккаб ансамблдир. Семурғ¸ аждарҳо¸ тўрғай ва дарахтларнинг кошинга туширилган тасвири ўта мураккаб. Буни таъмир қилиш узоқ вақт¸ малакали усталар ва ўта катта маблағни талаб қилади. Масалан, олтин қисмини таъмирлаш учун Германия ëки Италиядан саноат роботи келтириш керак. Ложувард кошин ишлаб чиқарадиган ягона устахона Машҳад (Эрон) шаҳрида бор. Мармар лавҳларни махсус эпоксид ва балиқ суягидан бўлган қоришма билан мустҳкамлайдиган мутахассислар Италиянинг ўзида саноқли.\nБухоро дунëдаги қадимий шаҳарлардан бири\nЎзбекистон Маданият вазирлигининг матбуотга гапириш ваколати йўқлиги учун исми сир қолишини истаган мулозими Озодлик билан 9 январь кунги суҳбатда республикада обидалар таъмири учун ажратилаëтган маблағнинг ўта камлигини тан олди ва бутун куч, нима қилиб бўлса ҳам, обидани нурашдан сақлашга қаратилганини таъкидлади:\n- Абдулазизхон мадрасасининг меъморий қийматини биламиз. Бино ЮНЕСКО рўйхатида 602- рақам билан турибди. Бинони сақлаш Маданият вазирлиги зиммасига юкланган. Иложи бор қадар борини сақлашга ҳаракат қиламиз. Вазир ўринбосари Камола Оқилова барча ташкилотларга мактуб юбориб, обидаларни реставрация эмас¸ балки консеврвация қилиш кераклигини уқтирган. Реставрация қилиш қиммат нарса. Юзлаб обидалар таъмирталаб бўлган Ўзбекистонда йилига тўртта обьектни таъмир қилишга етадиган бюджет бор холос.\nМулозим Шаҳрисабз ва Самарқандда яқин ўтмишда (5 йил олдин) қилинган таъмир ишларининг ЮНЕСКО экспертлари тарафидан танқид қилинганидан хулоса чиқарилганига эътибор қаратди.\n- Малакасиз реставрация оқибатида Шаҳрисабз шахрининг тарихийлигига путур етгани биз учун жиддий дарс бўлди. Бундан буëн таъмир жараëнида обидаларнинг оригиналлигини сақлаб қолишга алоҳида эътибор беряпмиз,- деди мулозим.\nГулдасталар қайта чизиладими?\nОзодликнинг Бухородаги мобил мухбири Абдулазизхон мадрасасини 9 январь куни бориб кўрди. Таъмирчи усталар Озодлик мобил мухбирига мадраса деворидаги ëриқлар сувалиб, ўчиб кетган нақшлар қайта чизилиши ҳақида маълумот берган.\nҚадимшунос меъмор Абдумалик Турдиевнинг айтишича¸ мадраса ички деворидаги ўчиб кетган “гулдаста” ва “ҳаëт дарахти” нақшларини қайта чизишга зарурат йўқ:\n- Мен 2 январда бориб кўрдим охирги марта. Гулдасталар тасвири ўчиб кетган. Аммо ўчган излари қолган. Бу худди Туриндаги (Италия) Исои Масиҳ ўралган кафанлик бўзга Исо расмини чизган билан баробар. Туриндаги бўзда Исои Масиҳнинг мавҳум излари қолган. Шу изни кўраман деб миллонлаб турист Туринга боради. Мен сизга Абдулазизхон мадрасаси ичидаги гулдаста излари қолган лавҳлар суратини юборай. Ўзингиз кўринг. Шу қадимий лавҳ устига замонавий рассом ислимий нақшларни чизиб қўйса ярашадими? Худди Англия музейидаги қадимий викинглар қайиғи ўрнига моторли лодка қўйгандай бўлмайдими?\nМадраса ичидаги "гулдаста" ўрни\nМеъмор Абдумалик Турдиев Конимех туманидаги ўн биринчи асрга оид қадимий “Работи Малик” ансамбли реставрация оқибатида таниб бўлмас ҳолга келгани ва бу ансамбль номи зикр қилинган халқаро туризм маршрутларида “новодел-фейк” деган ном олганини хавотир билан айтди:\n- Бухородаги қадимий мадрасани таъмирлайман деб бузишмасин. Илтимос. “Работи Малик”ни расво қилишди. Хивадаги “Қўй дарвоза”ни евроремонт қилиб, ëнига замонавий вокзал қуриб горизонтал манзарани бузишди. Бухородаги “Чор минорнинг” битта минорасини темир бетондан ясаб қўйишди. Етар энди! Булар чарчамаса ҳам биз чарчадик!\nТаниқли рассом ва санъат жонкуяри Ғайрат Қўзибоев¸ бухоролик рассом ва фотосуратчи Шавкат Болтабоевлар ҳам ижтимоий тармоқда Марказий Осиë архитектурасининг “Тож Маҳали “ бўлган Абдулазизхон мадрасасини “қандай бўлса, шундайлигича сақлаб қолиш” зарурлигини таъкидлашди.\nБалхлик хоннинг Бухорода қурган мадрасаси\nАбдулазизхон мадрасаси Бухородаги Улуғбек мадрасаси қаршисида қурилган.\nУнинг қурилишига ҳомийлик қилган Бухоро хони Абдулазизхон (1614-йил Балх – 1681-йил Макка) Нодир Муҳаммадхоннинг катта ўғли бўлган. 1645-йилдаги фитна натижасида Бухоро хонлиги тахтини эгаллаган Абдулазизхон кўпгина муҳташам бинолар қурдирган.\nМадраса тузилиши оддий ва ҳужралари икки бўлмали. Катта пештоқ нафис ва нодир кошинкори нақшлар билан зийнатланган. Ислимий нақшлар қаторида афсонавий жониворлар тасвири ҳам берилган. Мадраса ҳужралари, айниқса, жанубий айвон пештоқи турли-туман нақшлар билан безатилган. Гумбаз шипининг ганчли муқарнаслари орасида ислимий нақшлар ва олтин япроғи ëпиштирилган безаги бор.\nБугунги кунда мадраса ҳовлисида сайёҳлар учун миллий мусиқа ва фольклор томошалари кўрсатилади. Шимоли-шарқий бурчагидаги миёнсаройда Бухоро ёғоч ўймакорлиги намуналаридан иборат кўргазма ташкил этилган.\n1997 йилда Абдулазизхон мадрасаси ЮНEСКО ташкилотининг Жаҳон ёдгорликлари рўйхатига киритилган.


Трамп билан қўл бериб кўришган одам коронавирусга чалинган шахс билан мулоқот қилганини тан олди - Daryo\n09:49, 09.03.2020 32397\nТрамп билан қўл бериб кўришган одам коронавирусга чалинган шахс билан мулоқот қилганини тан олди\nАҚШ президенти Дональд Трамп билан қўл бериб кўришган Америка Консерватив иттифоқи (ACU) раҳбари Мэтт Шлапп коронавирусга чалинганлар билан мулоқотда бўлганини тан олди, деб хабар беради The Washington Post.\nФото: The Washington Post\nИттифоқ маълумотларига кўра, консерватив сиёсий ҳаракатлар анжуманида иштирок этган фуқаронинг таҳлил натижалари унда коронавирус борлигини кўрсатган. Ушбу тадбирда Дональд Трамп ҳамда вице-президент Майкл Пенс ҳам иштирок этганди. Оқ уй матбуот котиби Стефани Гришемнинг маълум қилишича, улар касалликка чалинган одамдан узоқда бўлган.\nБироқ Шлаппнинг айтишича, у мазкур тадбирда коронавирусни юқтириб олган одам билан мулоқот қилган. Анжуманнинг сўнгги кунида ACU раҳбари президент билан қўл бериб кўришган эди.\n«Менимча, ваҳима қилмасдан бу ерда нима бўлаётганини кузатиш ва дўстимиз соғайиб кетишига умид қилишимиз керак», — дейди Шлапп.\nИттифоқ раҳбарининг сўзларига кўра, коронавирусга чалинган одам билан мулоқот тасодифан ва жуда қисқа муддат бўлиб ўтган.\nМавзуга доир: Хитойда коронавирус қурбонлари сони 3,1 минг кишидан ошди\nАҚШ Касалликлар назорати ва профилактикаси марказлари маълумотларига кўра, АҚШда коронавирус юқтириб олиш билан боғлиқ 164 та ҳолат аниқланган, 11 киши вафот этган. Касалланиш ҳолатлари 19 та штатда қайд этилган. 76 киши касалланган Нью-Йорк штатида фавқулодда ҳолат эълон қилинган.\n18:20, 01.12.2021 118425\nЎн минглаб инсонлар ҳаётига зомин бўлган «кокаин қироли». Афсонавий мафия ва наркобарон Пабло Эскобар\n23:05, 07.11.2021 130951\n2030 йилга келиб сув остида қолиши мумкин бўлган шаҳарлар рўйхати эълон қилинди\n15:59, 29.11.2021 49915\nОАВда биринчи марта Туркманистон биринчи хонимининг сурати эълон қилинди\n23:45 Бугун 7824\n23:11 Бугун 10507\n22:45 Бугун 5830\n22:12 Бугун 3990\n12:13, 04.12.2021 98806\n11:54, 04.12.2021 82246\n21:41, 03.12.2021 80951\n08:13, 04.12.2021 62757


Ичимлик ичиш одоблари — KUKALDOSH.UZ\nТаомланишнинг бир қисми бўлмиш ичимлик ичиш ҳам инсоннинг доимо ҳожати тушиб турадиган ишлардан биридир. Ичимлик ичишда одам боласининг маданияти, одоби намоён бўлади. Исломда бошқа нарсалар қатори, ичимлик ичиш бўйича ҳам юксак одоб намуналари жорий қилинган. Мазкур одобларга ният орқали амал қилган мусулмонлар ичимлик ила нафсларини қондириш билан бирга ажр ва савоблар ҳам оладилар. Қуйида сиз, азизларга ичимлик ичиш одобларидан баъзилари тақдим қилинади:\nИчимлик ичишдан олдин «бисмиллаҳ» айтилади.\nБу муборак лафзни айтиш барча ишларда муҳим бўлгани каби, мусулмон инсон учун ичимлик ичишдан олдин ҳам жуда зарурдир.\nЎнг қўл билан ичилади.\nПайғамбаримиз соллаллоҳу алайҳи васаллам барча яхшилик, эҳтиром, хайр маъносидаги бир нарсани олиш ёки бериш, ичиш, ейиш, кийиш, ювиш каби ишларни ўнг қўл билан қилар ва ўнгидан бошлар эдилар.\nУмуман, Исломда яхшилик маъноси ўнг томонга боғлаб қўйилган. Аҳли жаннатлар «ўнг томон соҳиблари» дейилади. Бу дунёда яхши амаллар билан ўтган кишиларнинг номаи аъмоллари қиёмат куни ўнг томонидан берилади. Ҳатто намоздаги сафда имомнинг ўнг томонида туриш афзал ҳисо-бланади. Қолаверса, ҳадисда зикр қилинганидек, ҳар бир шарафли, яхшилик, поклик ва зийнат ишларини ўнг қўл билан қилиб, ўнгдан бошлашга тарғиб этилади.\nАксинча, чап тараф нохуш, нопок ишларга хос қилинган. Аҳли дўзахлар «чап томон соҳиблари» дейилади. Бу дунёда ёмон ишлар билан ўтган кишиларнинг номаи аъмоллари охиратда чап қўлларидан (томонларидан) берилади.\nНопокликдан тозаланиш, масалан, истинжо, аъзолардаги нопокликни кетказиш, бурун қоқиш каби ишлар чап қўл билан қилинади.\nБу кўрсатмаларга риоя қилиш Пайғамбар соллаллоҳу алайҳи васалламнинг суннатларига риоя қилишдир, Ислом маданиятининг рамзларидандир. Кўпчилигимиз бу нарсаларнинг фарқига бормаймиз. Ҳамма нарсани аралаш-қуралаш қилаверамиз. Бу билан, аввало Пайғамбаримиз соллаллоҳу алайҳи васалламнинг суннатларига, исломий одобларга хилоф иш қилган бўламиз. Қолаверса, Ислом маданиятидан хабардор кишилар ҳузурида ким эканимизни ошкор қилиб қўямиз.\nБу одобларга мунтазам амал қилиш лозим. Агар айтиш жоиз бўлса, бу нарсалар мусулмон маданиятининг белгилари, мусулмонларни бошқалардан ажратиб турадиган хусусиятлардандир.\nУч марта бўлиб-бўлиб, нафас олиб ичилади.\n«Набий соллаллоҳу алайҳи васаллам ичимлик ичганда уч марта нафас олар эдилар ва: «Мана шу қондирувчироқ, безарарроқ ва сингувчироқ», дер эдилар».\nАнас: «Бас, мен ҳам ичимлик ичганда уч марта нафас оламан», деди».\nИдишнинг ичига нафасини урмайди.\nИчимлик ичаётган одам нафас олмоқчи бўлса, ичишдан тўхтаб, идишни оғзидан узоқлаштириб туриб, кейин нафас олади. Сўнгра яна ичишни давом эттиради.\nИчимлик ўтирган ҳолда ичилади.\nЧунки Расулуллоҳ соллаллоҳу алайҳи васаллам тик туриб ичимлик ичишдан қайтарганлар. Фақат замзам сувини қиблага юзланган ҳолда тик туриб ичса бўлади.\nИчимлик симириб ичилади.\nБир нафас билан сипқориш, хўриллатиб, турли овозлар чиқариб ичиш беодобликдир.\nИчимликни ўта тўйиб кетадиган даражада ичилмайди ва сув идишининг оғзидан ичилмайди.\nЧунки бу нарса одобга мутлақо тўғри келмайди.\n«Набий соллаллоҳу алайҳи васаллам мешларнинг оғзидан ичишдан қайтардилар».\nУшбу уч ҳадисни Бухорий, Муслим, Абу Довуд ва Термизий ривоят қилганлар.\nИчимлик ичмоқчи бўлган одам ичимлик сақланадиган идишдан қадаҳга (пиёлага) қуйиб олиб, сўнг ичиши лозим. Ҳар кимнинг умумий идишга оғзини қўйиб ичавериши таби-атга ҳам, одобга ҳам, тиббий кўрсатмаларга ҳам тўғри келмайди.\nИдишнинг учган жойидан ҳам ичилмайди.\nЧунки у жойга кир тўпланган бўлади.\nИчимликни ичиб бўлгандан кейин Аллоҳга ҳамд айтилади.\nШунда инсонларга мазали, покиза, шўр бўлмаган, зилол ва чанқовни босадиган сувни ато этиб қўйган Аллоҳга шукр айтган бўлади.\n«Туянинг ичишига ўхшаб, бир мартада ичманглар. Икки марта, уч мартада ичинглар. Қачон ичсангиз, тасмия айтинг. Қачон ичиб бўлсангиз, ҳамд айтинг», дедилар».\nИчимликни ичиб бўлган одам бошқа кишига бермоқчи бўлса, ўнг тарафидаги одамга узатади.\n«Набий соллаллоҳу алайҳи васалламга сув аралаштирилган сут келтирилди. У зотнинг ўнг томонларида бир аъробий, чап томонларида Абу Бакр бор эди. Шунда у зот ўзлари ичиб, сўнгра аъробийга бердилар ва:\n«Ўнг тарафдан, ўнг тарафдан», дедилар».\nТилла ва кумуш идишларда таом еб, ичимлик ичиб бўлмайди.\n«Тилла ва кумуш идишларда ичманглар. Ипак ва дебожни кийманглар. Чунки ўшалар бу дунёда улар учун, охиратда сизлар учун», дедилар».\nТилла ва кумуш идишларда таом ейиш, ичимлик ичиш, мой ёки хушбўй суртиш эркак ва аёллар учун ҳаромдир. Шунингдек, тилла ёки кумуш қошиқда таом ейиш, шундай қадаҳда ичимлик ичиш, тилла ойна, қалам, сиёҳдон кабиларни ишлатиш ҳам мумкин эмас. Тилла ёки кумуш идишга солинган таомни чинни идишга ўтказиб олиб еса бўлади.\n Imom Buxoriy. Sahihul Buxoriy. – T.: Hilol-Nashr, 2012.


30.09.2020 22:18 0 3593\nЎзбекистон Республикаси Президенти Шавкат Мирзиёевнинг Ўқитувчи ва мураббийлар кунига бағишланган тантанали маросимдаги нутқи.\nФурсатдан фойдаланиб, сизларни, жойлардаги студияларда ўтирган фидойи устозларимизни, «ойнаи жаҳон» орқали бугунги тантанали маросимни кўриб турган барча юртдошларимни ушбу қутлуғ айём билан самимий муборакбод этаман.\nБутун дунё давлатлари қатори Ўзбекистон ҳам коронавирус пандемиясини бошидан кечираётган ҳозирги мураккаб даврда мамлакатимиз таълим тизими ҳам жиддий синовга дуч келди. Бугунги қийин шароитга қарамасдан, давлатимиз томонидан ўз вақтида кўрилган чора-тадбирлар ва сизларнинг фидокорона меҳнатингиз билан бу борадаги ишларимиз изчил давом эттирилмоқда. Жумладан, қисқа муддат ичида юртимизда «онлайн мактаб» лойиҳаси ва масофавий таълим жорий этилди.\nБуюк давлат арбоби Индира Гандининг «Битта қиз болани ўқитсангиз, бутун оилани ўқитган бўласиз», деган сўзларида катта ҳаётий ҳақиқат борлигини албатта ҳаммамиз яхши тушунамиз. Шунинг учун жорий йилда қишлоқ жойларда яшаётган, кам таъминланган оилаларга мансуб қизларимиз олий ўқув юртларининг кундузги бўлимида давлат гранти асосида ўқишлари учун 940 та ўрин ажратдик.\nБуюк юнон олими Аристотелнинг «Ватан тақдирини ёшлар тарбияси ҳал қилади», деган сўзлари бор.\nБу борада ўнлаб муҳим фармон, қарор ва дастурлар қабул қилингани сизларга яхши маълум. Мана, куни кеча тасдиқланган «Таълим тўғрисида»ги қонун ушбу соҳа тараққиётида, ҳеч шубҳасиз, янги уфқларни очиб беради. Қонунга мувофиқ, таълим олишнинг масофавий, инклюзив шакллари жорий қилинди, таълим ташкилотларига хорижий муассасалар билан қўшма факультет ва ўқув марказлари ташкил қилишга рухсат этилди. Шунингдек, ўқитувчиларга муаллифлик дастури ва ўқитиш услубларини жорий этиш, замонавий педагогик шакллар, ўқитиш ва тарбия усулларини эркин танлаш ҳуқуқи берилди.\nКўпчилик зиёлилар қаторида мен ҳам бир фикрни ҳамиша катта армон билан ўйлайман: мамлакатимизда Учинчи Ренессансни йигирманчи асрда маърифатпарвар жадид боболаримиз амалга оширишлари мумкин эди. Нега деганда, бу фидойи ва жонкуяр зотлар бутун умрларини миллий уйғониш ғоясига бағишлаб, ўлкани жаҳолат ва қолоқликдан олиб чиқиш, миллатимизни ғафлат ботқоғидан қутқариш учун бор куч ва имкониятларини сафарбар этдилар. Шу йўлда улар ўзларининг азиз жонларини ҳам қурбон қилдилар. Улар «Илмдан бошқа нажот йўқ ва бўлиши ҳам мумкин эмас» деган ҳадиси шарифни ҳаётий эътиқод деб билдилар. Миллий истиқлол, тараққиёт ва фаровонликка, аввало, маърифат орқали, дунёвий ва диний билим, замонавий илм-ҳунарларни чуқур эгаллаш орқали эришиш мумкин, деб ҳисобладилар.\nҚадрли муаллимлар, мен бугун Ўқитувчи ва мураббийлар байрами муносабати билан бир гуруҳ ватандошларимизни мукофотлаш тўғрисидаги Фармонни имзоладим. Ана шундай юртдошларимиз орасида Ватанимиз истиқлоли, халқимизнинг озодлиги ва эркинлиги, обод ва фаровон ҳаётини таъминлаш йўлида фидокорлик кўрсатиб, миллий таълим ва тарбия тизимини яратишга беқиёс ҳисса қўшган Абдулла Авлоний, Маҳмудхўжа Беҳбудий ва Мунавварқори Абдурашидхонов «Буюк хизматлари учун» ордени билан тақдирланганини сизларга ва бутун элимизга мамнуният билан айтмоқчиман.\n«Оққан дарё – оқаверади», дейди доно халқимиз. Бугун буюк аждодларимизнинг бебаҳо меросига таяниб, янги Ренессанс пойдеворини яратиш учун бизда барча имкониятлар мавжуд, дейишга тўла асосларимиз бор. Ҳамма гап ана шу имкониятлардан қай даражада оқилона фойдалана олишимизга боғлиқ.\nМоҳир педагог Тўхтамурод Жумаев таълим-тарбия соҳасида эришган улкан ютуқлари ва ибратли фаолияти учун Президент Фармонига асосан давлатимизнинг юксак мукофоти – «Буюк хизматлари учун» ордени билан тақдирландилар.\nАфсуски, ҳаммамиз «Олдингдан оққан сувнинг қадри йўқ», деб, бепарво бўлиб юрибмиз.\nВаҳоланки, бугунги кунда бизга мана шундай юзлаб мактаблар,\nўз касбининг чинакам устаси ва фидойиси бўлган минглаб мураббийлар сув билан ҳаводай зарур.\nХалқимиз ҳамиша устозларни эъзозлаб, уларнинг ҳурмат-иззатини жойига қўйиб келган. «Устоз ота каби улуғ» деган ҳикматли нақл ҳам бежиз айтилмаган. Энди ана шу сўзларни қоғозда эмас, амалда қарор топтирадиган, ўқитувчи-муаллимнинг қадр-қимматини жойига қўядиган пайт келди.\nЯшириб нима қилдик, кўп йиллар давомида ўқитувчига эътибор борасида сўзимиз бошқа, ишимиз бошқа бўлиб келди. Оқибатда соҳа ходимлари гўёки кераксиз ва ҳимоясиз қатламга айланиб қолди. Мактаб ўқитувчиларининг асосий вазифаси бир четда қолиб, уларни ўзларига мутлақо алоқаси бўлмаган ишларга жалб этиш чуқур илдиз олди. Янаям очиқроқ айтсак, муаллимларнинг «хўжайини» кўпайиб кетди. Бундай ножўя ишлар нафақат таълим сифатига, балки соҳа ходимларининг ўз касбига бўлган муносабатига ҳам салбий таъсир кўрсатди. Қанчадан-қанча тажрибали ўқитувчилар дили оғриб, севган касбини ноилож ташлаб кетганини ҳам биламиз.\nАйни пайтгача мавжуд бўлган қишлоқ мактабларидаги «Қўлбола печка»лар ҳам тўлиқ алмаштирилмоқда. Юзлаб мактабларда электр энергияси, тоза ичимлик суви таъминоти, иситиш тизими яхшиланди, ошхона, спорт заллари ва бошқа зарур бинолар барпо этилди. 6 мингга яқин мактаб юқори тезликдаги Интернетга уланди.\nХабарингиз бор, пойтахтимизда Муҳаммад Хоразмий номида ахборот-коммуникация технологияларига ихтисослашган янги мактаб очдик. Айни пайтда фарзандларимизнинг «ай-ти» технологияларга қизиқишини янада ошириш ва уларнинг етук мутахассис бўлиб етишиши учун шароит яратиш мақсадида жорий йилда – 14 та, келгуси йилда – 82 та, 2022 йилда – 64 та, 2023 йилда – 45 та ахборот технологиясига ихтисослашган мактаблар ташкил этилади ва барча туман ва шаҳарлар қамраб олинади.\nЎқитувчилар ишини енгиллаштириш ва уларнинг салоҳиятидан оқилона фойдаланиш учун келгуси йилда таълимни рақамлаштириш ишларини якунлаб, «Онлайн мактаб», «Рақамли ва хавфсиз мактаб», «Электрон дарслик», «Электрон кундалик» каби тизимлар жорий этилади. 2020 йил охиригача мактабларни кенг полосали Интернет тармоғига улаш даражаси 70 фоизга етказилади. Келгусида барча мактаблар 100 фоиз Интернет билан таъминланади ва бунинг учун Давлат бюджети маблағлари йўналтирилади.\nУшбу йўналишдаги ишларимизни янги босқичга кўтариш мақсадида,\nХалқ таълими вазирлиги қошидаги Фан олимпиадалари бўйича иқтидорли ўқувчилар билан ишлаш департаменти фаолиятини кучайтириш, вазирнинг биринчи ўринбосарини бу масала бўйича бевосита масъул этиб белгилаш лозим.\nАйни вақтда, кўзлаган мақсадларимизга эришиш учун, мактабнинг ҳам масъулиятини оширадиган вақт келди. Бу – давр талаби. «Қарс икки қўлдан чиқади», дейди халқимиз.\nҚорақалпоғистон Республикаси, вилоятлар ва Тошкент шаҳри раҳбарлари ўз ҳудудидаги педагог кадрлар тайёрлайдиган университет\nва институтлар билан жиддий ишлаши керак. Ушбу олий таълим даргоҳларининг профессор-ўқитувчиларига ипотека ва истеъмол кредитлари ажратиш, уларнинг соғлиғини мустаҳкамлаш, санаторий ва курортларда даволанишини ташкил этиш масалалари шахсан ҳудуд раҳбарининг назоратида туриши лозим. Чунки, эътибор қаратадиган бўлсак, жойлардаги ҳамма мутахассиснинг – фермер ёки инженерни оласизми, бошқа касб вакилларини оласизми, ҳаммасига эътибор ва ғамхўрлик қиладиган ташкилотлар бор. Фақат ўқитувчининг, ўқитувчи тайёрлайдиган институтларнинг, таъбир жоиз бўлса, жойларда «эгаси» йўқ.\nАфсуски, биз кейинги йилларда «мажбурий обуна» баҳонасида ихтиёрий обунани ҳам йўқ қилдик. Бунинг натижасида мактаб ва олийгоҳларнинг ўқитувчи ва домлалари ўзлари учун зарур бўлган газета ва журналлардан ажралиб қолди. Шундай аянчли ҳолга келдикки, ҳатто айрим раҳбарлар газета ўқимаслиги билан мақтанадиган бўлдилар.\nҲаммамизга аёнки, бугунги мураккаб глобаллашув даврида жамиятимизда миллий ғоя ва мафкуравий иммунитетни кучайтириш, ёшларимизни турли зарарли ғоя ва таҳдидлардан асраш, уларни ўз мустақил фикрига эга, иродали, фидойи ва ватанпарвар инсонлар этиб тарбиялаш ҳар қачонгидан ҳам долзарб аҳамият касб этмоқда. Шу сабабли биз биринчи марта умумтаълим мактабларида «Тарбия» фанини жорий этмоқдамиз.\nМаърифатпарвар бобомиз Абдулла Авлонийнинг асрий қадриятларимиз асосида яратган «Туркий «Гулистон» ёхуд ахлоқ» асари шарқона тарбиянинг ноёб қўлланмаси сифатида бугунги кунда ҳам ўзининг қадри ва аҳамиятини йўқотган эмас. Биз «Тарбия» фанининг назарий асосларини ишлаб чиқишда мана шундай бебаҳо асарлардан самарали фойдаланишимиз зарур.\nХабарингиз бор, бир йил олдин ўтказилган селектор йиғилишида халқ таълимини ривожлантиришни умуммиллий мақсад, умумхалқ ҳаракати сифатида белгилаб олган эдик. Ушбу ҳаракат доирасида барча поғонадаги раҳбарлар ва уларнинг ўринбосарлари мактабларни оталиққа олган эди. Шундан сўнг ҳокимларимиз «урра-уррачилик» билан бир муддат мактабга киргандек бўлди, буни «ойнаи жаҳон»да намойиш ҳам қилди. Лекин шу билан тамом – мактаб эсимиздан чиқди.\nБугун «рақамли иқтисодиёт» деган тушунча дунёда энг долзарб масалага айланганини барчамиз кўриб турибмиз. Айни пайтда ахборот технологиялари соҳасида чуқур билим ва малакага эга бўлган, улардан унумли фойдалана оладиган замонавий мутахассислар миллий иқтисодиётимиз учун ниҳоятда зарур. Барчамиз бу масалани чуқур англаган ҳолда, шу мақсадга эришиш учун жиддий ҳаракат қилишимиз шарт. Бу ишга бугун киришмасак, эртага кеч бўлади.\nБугун мен, аввало, таълим-тарбия соҳаси фидойиларига, барча юртдошларимизга мурожаат қилиб айтмоқчиман: азиз дўстлар, биродарлар, агар интилсак, астойдил ҳаракат қилсак, ҳар қандай баланд маррани эгаллаш қўлимиздан келади. Биз маърифат борасида, таъбир жоиз бўлса, «илиги тўқ» халқмиз. Илм-фанга интилиш бизнинг қонимизда, бугунги тил билан айтганда, генимизда бор.\nМана, Темурийлар даврини эслайлик, Ғазнавийлар, Хоразмшоҳлар, Навоийлар замонини ёдга олайлик. Агар давлат томонидан эътибор ва ҳомийлик бўлмаса, ижодий муҳит яратиб берилмаса, улуғ алломаларимизнинг салоҳияти бу даражада ёрқин намоён бўлмас эди.


«Agat» – Ўзбекистон бозорида янги брендHaqida.net\nHome Dunyo «Agat» – Ўзбекистон бозорида янги бренд\n«Agat» – Ўзбекистон бозорида янги бренд\nМаълумки, 18,9 литр ҳажмда қадоқланган сув ишлаб чиқариш ва етказиб беришга ихтисослаштирилган йирик корхоналардан бири шу йилнинг 1 декабрида ўз фаолиятини тўхтатди. Шу маҳалда бозорда «Agat water» номидаги янги бренд пайдо бўлди. Иш бошлаганига кўп вақт ўтмаган бўлса-да, «Agat» ижтимоий тармоқлар фойдаланувчилари эътирофига тушишга улгурди. Бунда ёпилган корхонанинг энг юқори малакали мутахассислари янги корхонада ўз ишини давом эттираётгани ҳам муҳим роль ўйнади.\nБугунги кунда Тошкентда сув етказиб бериш хизмати ниҳоятда оммалашган. Ундан турли идоралар билан бир қаторда, хонадон эгалари ҳам кенг фойдаланишади. Жўмракдан оқаётган сув чанқоқ қолдириш ва овқат тайёрлаш учун унчалик тўғри келмаслигини кўпчилик яхши билишади. Артезиан булоқларидан олинувчи «Agat» ичимлик суви хуштаъм, қолаверса, бутун организмга яхши таъсир кўрсатади. Корхона Тошкент яқинида жойлашган бўлиб, унда 12 босқичли замонавий тозалаш тизими жорий қилинган.\nИстеъмолчилар эътиборини жалб қилиш мақсадида «Agat» фейсбукдаги саҳифасида танлов эълон қилди. Танлов ғолибларига Iphone X совға қилинади.\nБугунги кунда «Agat» бренди ҳақиқатан ҳам сифатли сув етказиб бериш ва истеъмолчилар ишончини қозониш учун бор куч-ғайратини сафарбар этмоқда.\n«Agat» сувини ичиб кўриш истагида бўлсангиз, қуйидаги рақамга ҳозироқ қўнғироқ қилиб, буюртма беришингиз мумкин:\n«Agat» – сифатнинг эски анъаналари бўйича ишловчи янги бренд.\nЭнг яхши китобхон патронаж ҳамширалар


Қорақалпоғистонда "Ёшлар" телеканалини очиш вақти келмадими?- Kruz.uz\nҚорақалпоғистонда "Ёшлар" телеканалини очиш вақти келмадими?\n10:14, 22.07.2017 1542 0 Ёшлар иттифоқи\n21 июль куни Ўзбекистон Ёшлар иттифоқи Қорақалпоғистон Республикаси Кенгашида Иттифоқ Марказий кенгаш раиси ўринбосари Ў.Шукуров Маҳалла Фуқаролар Йиғинларида ва Нукус шаҳри Кенгаш Мажлисида бевосита қатнашган эди ва Қорақалпоғистон Республикаси ҳалқи, айниқса ёшларнинг фикр, таклифларини ва муааммоларини ўрганиб чиқди.\nИттифоқнинг Нукус шаҳар Кенгаши раиси этиб Азиз Пиржанов сайланди.\nТадбир якунлангандан сўнг ОАВ вакиллари билан «Ёшлар Марказида» матбуот анжумани ташкиллаштирилди.\nБахитбек Ельманов, Нукус ФМ радиоси директори: «Қорақалпоғистон Республикасида «Ёшлар» телеканали очиш вақти келмадими? Бизда режа бор, маблағ ва теҳник ишланмаларда ҳам хомий топдик ва канал очилса 35 та ёш журналистларни қабуллаш имкониятига эгамиз. Бизни фақат қўллаб қувватлашса бўлди»\nБу саволга Ў.Шукуров қуйидагича жавоб берди - «Агарда сизда имконият бўлса, албатта бу лойихани кўриб чиқамиз, лекин бир нарсани таъкидлаб ўтиш жоиз, ҳар бир қилган қадамимизни ўйлаб, 7 марта эмас, 70 марта ўйлаб иш қилишимиз керак».\nБрифинг бир соат давом этди, шундан сўнг Ёшлар Иттифоқи вакиллари билан биргаликта Маҳалла Фуқаролар йиғинларида маҳаллий турғунлар билан очиқ-суҳбат ўтказдилар.\nМазкур тадбирда Қорақалпоғистон Республикаси Вазирлар Кенгаши раиси Қаҳрамон Сариев ҳам иштирок этган.\nЁшлар ИттифоқиЁшлар телеканали\nҚабул2017 нарх-наво Дизайнер Мурувват интернат уйи спартакиада Индонезия оилавий поликлиника Арнолд классик-2018 Нукус шаҳар оширилади\nКеча, 14:12 222\n21:31, 01.06.2020 115


Иш кучи миграцияси - оила кушандасими?\n17 май 2022, Тошкент вақти: 18:23\nРоссиядан қайтган муҳожир отани қаршилаш...\nМиллионлаб ўзбекистонлик рўзғор тебратиш илинжида ўз уйини ташлаб¸ ўзга эллардан иш излаëтган айни маҳалда¸ уларнинг миллионлаган болалари нормал оила ҳаëтидан мосуво тарзда улғаймоқда.\nДилором Абдуқодирова қамалишини билганида Андижонга Австралиядан қайтармиди?\nБу савол жавобини 10 йилу 2 ойга озодликдан маҳрум қилинган опанинг ўзигина билади.\nБиз фақат тахмин қилишимиз мумкин.\nАёл ҳақида, Она ҳақида муайян тасаввурларимиздан келиб чиқиб тахмин қилишимиз мумкин.\nОлисда қолган тўрт фарзандини бир мартадан бағрига босса, ҳидларини туйса, юзларига, 5 йилдан бери чўзилиб қолган бўйларига қараб, қароқлари бир зум яйраса бўлди.\nКейин қамасалар ҳам майли. Ўн йилга қамайдиларми, юз йилгами – барибир.\nОна фарзандларини кўрди.\nОнанинг қамоқдан ўлмай чиқишига фарзандларига меҳри кафил.\nЛекин ҳамма бирдай эмас. Оналар ҳам.\nМана бошқа бир андижонлик она оиласининг мухтасар шарҳи:\n- Tоға ўлиб қолди. (Тоғасининг оиласи тўғрисида андижонлик Ҳалима опа ҳикоя қилаяпти.) Ўлганига саккиз йил бўлди. Шоҳидахонни берган маҳалда ўлган. Шу эсимда бор. (Шоҳидахон опанинг қизи. Қизини турмушга чиқарганини айтаяпти опа.) Кейин хотин (Тоғанинг хотини, Ҳалима опанинг келинойиси.) Россияга кетдим¸ деб кетган эди. Бировлар кўрипти. УФАдами қаëқда юрибди эмиш. Шу бўйича келмай қўйди. У хотиннинг келмай қўйганига 10 йилдан ошиб қолди. (Келинойи эри ўлганида ҳам бормаган Андижонга) Катта ўғли уйланди. Битта болали бўлди. Кичик ўғли ҳали уйлангани йўқ. Анча-мунча келишиб кетишиб туради. (Катта ўғил 29 га, кичиги 28 га кирган) Каттаси ўтириб чиқди. Болалар билан группавой тўполон бўлиб бир нарсаларга илакишиб қолган эди¸ бир-икки йил ўтириб чиқишди. (“Бир-икки йил” қамоқда ўтириб чиққанини ҳар эҳтимолга қарши айтиб ўтай.) Чиққандан кейин биттасининг ўғли йўқ экан. Тўртта-бешта қизи бор экан. Ўзлари ўғил қилиб¸ қизини беришиб¸ ўзлари уйига олиб кириб олди у болани. Яхши ўтирибди ҳозир. Ўтган кун қизини кўтариб келибди бизникига. (Яхши одамлар ҳам кўп, қолаверса, қизининг ҳам ўз тенгини топишини ўйлайди одам) Кичиги юрибди энди. Ҳали уйлангани йўқ. (Оддий андижонлик йигит юр бирга яшаймиз, деб дуч келган қизни уйига олиб кириб кетолмайдику?!) Уч йил бўлиб қолди. Бир келган эди. “Аям салом деб юборибди. Унақа¸ бунақа” деб юрарди. Билмаймиз дейишаяпти болалари ҳам. Бир расмини кўтариб келган эди. Тўртбурчак бўлиб семириб кетган экан. Биз ҳам “битта-яримта татар чолга тегиб олди шекилли ўша ëқда” деб кулаяпмиз. Йўқ. Дом-дараксиз йўқ¸ дейди андижонлик Ҳалима опа.\nАндижонлик Ҳалима опа оиласини унутиб, Россияда улоқиб юрган келинойиси тўғрисида, келинойининг касридан тўзиб кетган оила тўғрисида айтиб берди.\nКелинойи Россияга кетган йили ўғилларининг бири 19 га, иккинчиси 18 га кирган бўй болалар эди.\nКелинойи 10 йилдан бери фарзандларини соғинмади.\nУнинг ҳамшаҳри Дилором Абдуқодирова эса фарзандларини соғиниб, уларни, фақат уларни деб Австралиядан қайтди ва 10 йилга қамалди.\nУ ҳолатда ҳам, бу ҳолатда ҳам ўзбекнинг икки оиласи Онасиз қолди. Уютқисиз қолди.\nБир миллатнинг икки аёли. Икки онаси.\nХўш, бугун, бутун дунё Оила кунини нишонлаётган бир кунда ўзбекнинг оиласида қандай ўзгаришлар юз бермоқда?\n1993 йилдан буён ҳар йилнинг 15 майи Халқаро оила куни сифатида нишонланади. БМТ Бош Ассамблеяси бу кунни таъсис этар экан, дунё мамлакатлари жамоатчилиги эътиборини оиланинг кўплаб муаммоларига қаратишни ўз олдига мақсад қилиб қўйган эди.\nБМТ Бош котибининг бу йилги Оила куни арафасида жаҳон жамоатчилигига йўллаган мактубида, жумладан, мана бундай дейилган:\nБу йилги Халқаро Оила кунининг бош мавзуи жаҳон бўйлаб оилаларга миграциянинг таъсири қандай бўлаётганидир.\nТобора кучайиб бораётган ижтимоий-иқтисодий тенгсизлик бир томондан одамларни туғилиб ўсган юртларини ташлаб кетишга мажбур қилаётган бўлса, иккинчи томондан, жозибалироқ имкониятларни излаб топишга рағбатлантирмоқда. Кўпчилик ишсизлик, сиёсий ва қуролли можаролар ёки инсон ҳуқуқлари топталиши оқибатида муҳожирликка юз тутмоқда,\nдейилади БМТ Бош котиби мактубида.\nБиз ўзбеклар сал мақтанчоқроқ келамиз. Балки буям яхшидир?\nБиз яхшимиз, биз чиройлимиз, биз одоблимиз, бизнинг улуғлар бошқаларнинг улуғларидан улуғроқ, бизнинг катта бошқаларнинг каттасидан каттароқ, бизнинг келажак бошқанинг келажагидан буюкроқ ва ҳоказо, ва ҳоказо, ва ҳоказо...\nНаманганлик кўпни кўрган Абдураҳмат ака ҳам ўзимизни мақтайди доим.\n- Бошқа юртларга ҳам бораяпмиз. Бизнинг миллатимизда ҳурмат қилса арзийдиган жуда зўр одатларимиз бор. Менинг назаримда¸ бундан энг зўри ëшларнинг каттага бўлган ҳурмати. Бошқа бирор жойда бизникидаги даражада нимани кўрганим йўқ. Эҳтимол¸ жузъий бузилишлар бордир. Лекин умуман олганда ëшларнинг катталарга нисбатан¸ боланинг ота-онага нисбатан ҳурмат-эътибори роса ҳавас қилса арзийдиган нима. Бундан ташқари ўзбек оиласида биз жуда кошоналарда яшамаймиз. Уйларимиз ташқаридан қараганда жуда кўримсиз. Олдиларимиз бошқа. Лекин уйнинг ичига кирсангиз¸ 90 фоиз халқ деворнинг тагигача тозалаб¸ дарахтларнинг тагларини тозалаб райҳонларни экиб шунақа бир чиройли қилиб ўтиради¸ ниҳоятда гўзал. Шунақа ҳурмат қилса арзийдиган нималаримиз бор. Ўша эски оила традицияси давом этаяпти¸ дейди Абдураҳмат ака.\nҲа, ўзбекнинг оиласи зўр.\nЛекин, андижонлик Ҳалима опанинг келинойиси оиласи ҳам ўзбекнинг оиласику?!\nАлбатта, бу Россияда юрганки онанинг, Россияда юрганки отанинг оиласи келинойиникидай тўзиб кетаяпти, дегани эмас.\nФақат, тўзиб кетиш хавфи мана бир неча йилдирки, юз минглаб ўзбек оиласига таҳдид солиб турибди. Чунки миллионлаб ўзбек ўз оиласини ташлаб Ўзбекистондан ташқарида нон илинжида юрибди.\nШуни ёдига солдим наманганлик фермер Абдураҳмат аканинг ёдига. У киши фикримга қўшилди.\nАбдураҳмат ака: Қишлоқнинг 50 фоиз ишга лаëқатли¸ яна қўлидан энг зўр иш келадиган йигитлари Россияда юрибди. Мен буни нормал ҳаëт¸ деб билмайман. Бола-чақасидан¸ хотинидан узоқда.\nОзодлик: Шуларнинг оиласи қолган мана. Ойлаб¸ йиллаб отасиз яшашаяпти. Меҳнат мигрантлари фарзандларининг тартибида ўзгариш сезасизми сезмайсизми?\nАбдураҳмат ака: Энди бунга қаранг. Ота-онанинг қошида ўсиш бошқаю¸ ота-она назоратидан¸ айниқса ота назоратидан¸ бизнинг оилада эркакнинг роли жуда каттаку бола тарбиясида.\nОзодлик: Шундан келиб чиқиб айтаяпманда. Ўзгариш борми йўқми? Агар бор бўлса¸ нимада? Агар йўқ бўлса¸ отасиз ўсган ўзбек боласининг тарбияси бузилмаслигининг сабаблари қаерда?\n- Отаси йиллаб келмаган оиладаги фарзандларнинг тарбиясида салбий ўзгариш борлиги кўриниб турибди. Кўчаларда тўда-тўда бўлиб юришлар¸ тўйларда ярим кечасигача нима ўйин қилишлар¸ “Қаерда юрибсан?” дейдиган одамнинг йўқлиги. Онасига унча қулоқ солмайди. Бу нарсалар энди кўриниб турибди¸ дейди Абдураҳмат ака.\nАбдураҳмат ака айтаётган “Қаерда юрибсан?!” деган талабни ўғил-қизлари олдига қўйиш имконидан маҳрум, яъни ватандан узоқда тирикчилик кўйида юрганлар қанча?\nРасмий Тошкент бу хусусдаги рақамларни эълон қилиш у ёқда турсин, Меҳнат вазирлиги шуғулланадиган бир неча минг мигрантдан бошқа мигрант ишчи борлигини тан олмайди ҳам.\nНорасмий маълумотларга кўра эса, биргина Россиянинг ўзида бир неча миллион ўзбекистонлик меҳнат қилиб юрибди. Уларнинг катта қисми оилали, ўғил-қизлари ватанда қолган кишилардир.\nРасмий Тошкент меҳнат мигрантлари тўғрисидаги маълумотларни эълон қилмасада, кўраётган баъзи чоралари баъзи хулосаларни қилишга имкон беради.\nМасалан, куни-кеча Ўзбекистон парламенти мамлакат Маъмурий кодексига киритган бир ўзгартишга биноан вояга етмаганларнинг жамоат жойларида тунда бўлиши учун ота-оналар, тунда ишлайдиган муассасалар мудирлари жавобгарлиги кучайтирилди.\nҚонунга киритилган ўзгартиш тўғрисидаги хабарларда айтилишича, ўсмирлар содир этган жиноятларнинг ҳар учинчиси тунда юз берган.\nАгар, чиндан ҳам шундай бўлса, ўсмирларнинг тунда кўчага чиқишини чеклаш мантиқли кўринади. Бу – бизнинг фикр.\nХўш, мутахассис нима дейди?\nСўз навбати ҳуқуқшунос Суҳроб Исмоиловга.\nСуҳроб Исмоилов: Бош прокуратура таъкидлаяптики ўзининг хабарларида¸ ҳозирги кунгача Ўзбекистонда 6381 та вояага етмаган шахс ўзларининг салбий феъл-атворлари орқасидан ҳуқуқ-тартибот органларида ҳисобда туришаркан. Улар вақти-вақти билан профилактика тадбирларига жалб қилинаркан. Мана шу ҳозирги кунда бизга маълум бўлган расмий асослари мана шунақа қонуннинг қабул қилиниши. Қонун ҳақида хабаримиз борки¸ мана сенатнинг охирги йиғилиши пайтида Ўзбекистон республикаси маъмурий жавобгарлик тўғрисидаги кодексда 188/2 рақамли янги модда билан тўлдирилди. Ушбу модданинг номи "Вояга етмаган шахсларни тунги пайтда жамоат жойларида ота-оналари ëки уларнинг ўрнини босувчи шасхларнинг кузатувисиз бўлишлари тўғрисида"ги модда.\nОзодлик: Одатда ўзбек оиласи анча мустаҳкам келади ва одатда ўзбек фарзанди¸ бошқа мамлакатларга солиштирсакда энди¸ одатда ўзбек фарзанди қонунни бузмайдиганроқ келади. Шунга розимисиз? Шундоқми?\nСуҳроб Исмоилов: Менимча¸ умумий ҳолатларда бунга қўшилса бўлади. Ҳақиқатан ҳам¸ Ўзбекистонда агар маданий жиҳатдан¸ маънавий жиҳатдан олиб қарайдиган бўлсак¸ ҳақиқатан ҳам криминоген ҳолатни жуда юқори ëки салбий¸ деб бўлмайди. Ҳақиқатан ҳам бизда анча-мунча мўътадил ҳолат. Лекин менинг ўйлашимча¸ мана шу қонунчиликка ўзгартириш киритилишининг зарурияти¸ асосан¸ кейинги пайтлардаги бизнинг ҳам кузатувларимиз кўрсатаяптики¸ ëшларнинг ўртасида ҳақиқатан ҳам криминоген ҳолат¸ албатта¸ салбий ҳолатга кучайиб кетаяпти. Буни фақатгина ëшларнинг тунги пайтларда жамоат жойларида ëши юқори шахсларнинг кузатувисиз бўлиши билан боғлаш мумкин эмас. Бу биттагина сабаблардан бири. Лекин биз ўйлаймизки¸ нима бўлса ҳам қонун ижобий характерга эга. Ҳақиқатан ҳам қисман бўлса ҳам криминоген ҳолатни пасайтиришга олиб келиши мумкин. Лекин бу сабаблардан фақатгина биттаси. Ҳукумат ҳақиқатан ҳам ëшларнинг орасидаги салбий хулқ-атворнинг камайишини истаса¸ бизнинг фикримизча¸ масалага кенгроқ¸ жиддийроқ ëндашиш керак. Бу хусусан ëшларнинг ҳақиқатан ҳам таълим соҳасидаги қизиқишларини кучайтириш керак. Ëшларга таълим берилиш пайтида танқидий фикрлаш руҳларини кучайтириш керак. Болалар меҳнатидан воз кечиш керак. Қолаверса¸ қўлларида дипломи бор ëшларни иш билан таъминлаш орқали ëшларда билим олишга¸ вақтларини фойдали меҳнат ëки бир малакаларни олишга қизиқиш уйғотиш шунақа стимуллар ярата олиш керак. Шунинг учун ҳозир қабул қилинган чора-тадбирларни тўлиқ деб бўлмайди.\nОзодлик: Бу қонун ëки қонунга киритилган ўзгартиш халқаро оила арафасида қабул қилинди. Шундоқ тасодифдир бу. Атайлаб шунга тўғирлашмагандир. Бас шундай экан бир табиий савол туғиладики¸ мана миллионлаб ўзбек мигрантлари ташқарида юради. Жуда кўпчилиги оилали. Уларнинг фарзандлари ватанда қолган. Ўша ëшлар орасида¸ ўсмирлар орасида криминоген вазиятнинг оғирлашиб кетгани мана шу ҳолат билан изоҳланиши мумкинми?\n- Менимча¸ бунинг миграцияга ҳам боғлиқлик томони бор. Лекин менимча¸ умумий вазият барибир кўпроқ бошқа сабабга тегишли. Бу ҳам бўлса шу сабабки¸ ҳозирги пайтда кўпгина ëшларимиз ўзлари хоҳлаб-хоҳламай кўчага чиқиб кетишди. Кўпчилик ота-оналар майли ўзларининг фарзандлари кўчада юришса ҳам¸ айниқса ўғил болалар¸ кунига бир-икки сўм даромад олиб келишса ëки фарзанди “Мен тадбиркорликни ўрганаяпман. Бирор жойда дарсдан бўш пайтларимда икки-уч соат меҳнат қилаяпман” деса¸ мана шунинг ўзи фарзанднинг кўчага чиқиб кетишига асос ëки оқлаш бўлиб қолаяпти. Жуда кўп ота-оналар мана шунга кўз юмишга мажбур бўлишаяпти. Мен ўйлайманки¸ барибир умумий бир сабаблари ҳозирги пайтдаги Ўзбекистонда келиб чиқаëтган ижтимоий-иқтисодий ҳолатнинг ночорлигига боғлиқ¸ дейди ҳуқуқшунос Суҳроб Исмоилов.\nМеҳнат муҳожирлари фарзандлари ўз атрофида мавжуд ҳолатлардан пайдо бўладиган бир қатор эмоционал ва иқтисодий муаммоларга дуч келади. Хусусан, уларнинг одам савдоси ёки зўравонлик қурбони бўлиши, эксплуатация қилиниши хавфи кучлидир,\nдейилади БМТ Бош котибининг 15 май- Халқаро Оила куни муносабати билан жаҳон жамоатчилигига йўллаган мактубида.


Ростех Ўзбекистонни ичимлик суви билан таъминлашга ёрдам беради\n12 Сен 2019 1793\nЖиззах вилоятида автоматлаштирилган, юқори самарали сув тозалаш тизимларини ишлаб чиқариш йўлга қўйилди, бу эса келажакда минтақада ичимлик суви етишмаслигидан халос бўлиш имконини беради.\nЎзбекистонда соатига 140 литр сувни тозалаш тизими ишлаб чиқарилади, бу эса ишлаб чиқаришнинг узлуксизлигини таъминлаш учун махсус ишланма ва нархи паст ҳамда кам энергия сарфлайдиган муқобилларидан фарқ қилади.\n«Аҳолининг жадал кўпайиб бориши ва иқлим ўзгариши Ўзбекистон ва Марказий Осиё мамлакатлари олдида ичимлик суви тақчиллиги масаласини кўтармоқда. Бизнинг тозалаш тизимларимиз саноат ва уй-жой соҳасида ҳам, хусусий ва кўп қаватли уйларда ҳам қўлланилиши мумкин. Тозалашнинг бир неча босқичидан ўтган сув, чиқишда санитария меъёрларига тўла мос келади», дейди Ростехнинг халқаро ҳамкорлик ва минтақавий сиёсат бўйича директори Виктор Кладов.\nСув тозалаш тизимлари сувни тузлар, органик моддалар ва оғир металлардан тозалайди, бактериялар ва вируслардан дезинфекциялайди, шунингдек, радиоактив моддаларни зарарсизлантиради ва уни ичишга яроқли ҳолга келтиради.\n«Республиканинг ушбу ускунага бўлган эҳтиёжи юқори ва бозорларнинг тўйиниши бир неча йил ишлаб чиқаришдан сўнг юзага келади. Ускуналарни ишлаб чиқариш бўйича ишлар аллақачон бошланган. 2020 йил охирига қадар биз турли хил модификацияларда 300 дан зиёд сув тозалаш тизимини сотишни режалаштирганмиз», дейди «Полюс» илмий-тадқиқот институти бош директори Евгений Кузнецов.\nИшлаб чиқариш Ўзбекистоннинг «Рақамли ишонч» жамғармаси ва Россиянинг энг йирик саноат компанияларидан бири Ростех давлат корпорацияси таркибига кирувчи М.Ф. Стельмах номидаги «Полюс» илмий-тадқиқот институти «Швабе» холдинг қўшма корхонасида ташкил этилди. Лойиҳа йил бошида Ростех делегациясининг Ўзбекистонга ташрифи доирасида ишга туширилди ва республика раҳбарияти томонидан қўллаб-қувватланди.\n10 Июл 2020 3343\n14 Июл 2020 2635\n22 Июл 2020 2092\n20 Июл 2020 1980